ΓΡΑΠΤΗ ΕΡΩΤΗΣΗ P-2481/01

υποβολή: Marco Pannella (TDI) προς την Επιτροπή

(5 Σεπτεμβρίου 2001)

Θέμα: Θανατική καταδίκη του Δρ. Yunis Shaikh στο Πακιστάν

Στις 18 Αυγούστου 2001, ο Δρ. Yunis Shaikh φυλακίσθηκε στη φυλακή της Adiala και καταδικάσθηκε σε θάνατο για βλασφημία από την πακιστανική δικαιοσύνη. Κατηγορήθηκε για βλασφημία επειδή είπε ότι ο Μωάμεθ και η οικογένειά του δεν ήταν δυνατόν να είναι ήδη μωαμεθανός προτού λάβει ο προφήτης τη θεία φώτιση και εξέφρασε παρόμοιες γνώμες που θεωρήθηκαν προσβλητικές από τον πακιστανικό κλήρο.

Η δίκη διεξήχθη ανάμεσα στα ουρλιαχτά ενός πλήθους παρακινημένου από εκπροσώπους του κλήρου, ενώ παρήλασαν μάρτυρες που ωστόσο είχαν δηλώσει ότι δεν ήσαν παρόντες όταν ο Δρ. Yunis Shaikh πρόφερε τις επίμαχες φράσεις. Του παραχωρήθηκε μία εβδομάδα για ναποβάλει έφεση στο Ανώτατο Δικαστήριο αντί των 30 ημερών που συνηθίζεται. Έστω και αν μέχρι σήμερα κανείς δεν έχει απαγχονιστεί στη χώρα αυτή για βλασφημία, εκατοντάδες πολίτες έχουν κατηγορηθεί ή καταδικασθεί για το αδίκημα αυτό και σαπίζουν στις πακιστανικές φυλακές κλεισμένοι στα λεγόμενα κελιά του θανάτου όπου σχεδόν δεν μπορούν να σταθούν ούτε καν όρθιοι.

Παρακολούθησε η Επιτροπή, με την παρουσία εκπροσώπου της, τη δίκη του Δρ. Yunis Shaikh; Αντέδρασε η Επιτροπή επισήμως στη θανατική καταδίκη του Δρ. Yunis Shaikh; Ποιες πρωτοβουλίες ανέλαβε γενικότερα ή προτίθεται να αναλάβει η Επιτροπή έναντι του πολλαπλασιασμού στο Πακιστάν των καταδικών για βλασφημία και γενικότερα της προσβολής των θεμελιωδών δικαιωμάτων του ανθρώπου·

Απάντηση του κ. Mr Patten Εξ ονόματος της Επιτροπής

(2 Οκτωβρίου 2001)

Την Επιτροπή την απασχολεί ιδιαίτερα το θέμα της εφαρμογής του νόμου περί βλασφημίας στο Πακιστάν. Η βλασφημία έναντι του προφήτη Μωάμεθ τιμωρείται με θανατική ποινή, ενώ η βλασφημία έναντι του Κορανίου τιμωρείται με ισόβια φυλάκιση. Μέχρι σήμερα έχει παραπεμφθεί σε δίκη δυσανάλογα μεγάλος αριθμός ατόμων από θρησκευτικές μειονότητες και τον τύπο.

Η Επιτροπή είναι απόλυτα ενήμερη για τη δίκη του Δρ. Yunis Shaikh, μουσουλμανικής θρησκείας, για την οποία κάνει λόγο το Αξιότιμο Μέλος του Κοινοβουλίου. Ο Δρ. Shaikh καταδικάστηκε σε θάνατο για βλασφημία στις 18 Αυγούστου 2001 και στη συνέχεια έκανε έφεση, που στο Πακιστάν αποτελεί μακριά διαδικασία και μπορεί να διαρκέσει έτη. Παρόλο που μέχρι τώρα η δικαστική απόφαση σε περιπτώσεις βλασφημίας έχει ανακληθεί από ανώτερα δικαστήρια, στις 24 Ιουλίου δημιουργήθηκε επικίνδυνο προηγούμενο όταν, στην περίπτωση του Ayub Masih, το Εφετείο εξέδωσε νωρίτερα την απόφαση.

Με την ευκαιρία της διάσκεψης που οργάνωσε η κυβέρνηση του Πακιστάν τον Απρίλιο 2000, αναγγέλθηκε διαδικαστική μεταρρύθμιση του νόμου περί βλασφημίας. Εντούτοις, μετά από τις έντονες διαμαρτυρίες θρησκευτικών ομάδων, η κυβέρνηση απέσυρε την πρόταση.

Η Επιτροπή συμμετέχει ενεργά στις προσπάθειες της Ένωσης να αντιμετωπίσει τα θέματα των δικαιωμάτων του ανθρώπου ως μέρος της Κοινής Εξωτερικής Πολιτικής και Πολιτικής στον τομέα της Ασφάλειας. Ο νόμος περί βλασφημίας συζητήθηκε με τις αρχές κατά τις ad hoc πολιτικές συνομιλίες της τρόικας στο Ισλαμαμπάντ στις 20 και 21 Νοεμβρίου 2000. Στις 3 Μαΐου 2001 η Τρόικα προέβη σε διάβημα σχετικά με τη θανατική ποινή προς το Υπουργείο Δικαιοσύνης, Ανθρωπίνων Δικαιωμάτων και Κοινοβουλευτικών Υποθέσεων. Με αυτήν την ευκαιρία, καθώς και με άλλες ευκαιρίες που ακολούθησαν, η Ένωση εξέφρασε τον προβληματισμό της όσον αφορά τον νόμο περί βλασφημίας στις πακιστανικές αρχές.